Hart er sótt að Boris Johnson forsætisráðherra Bretlands sem hefur ekki fengið meiri mótspyrnu frá sínum eigin flokksmönnum en í gær. Níutíu og níu þingmenn Íhaldsflokksins greiddu atkvæði gegn bólusetningarpassa ríkisstjórnarinnar.
Andstaðan var meiri en stjórnmálaskýrendur höfðu spáð en nýju sóttvarnarlögin voru samt sem áður samþykkt með miklum meirihluta því flestir þingmenn Verkamannaflokksins studdu hertar sóttvarnaraðgerðir. Nýju reglurnar kveða á um að þeir sem náð hafa átján ára aldri verða að sýna fram á að vera fullbólusettir eða framvísa neikvæðu PCR prófi til að komast á fjölmennar samkomur. Öll spjót hafa staðið á forsætisráðherranum undanfarnar vikur. Í hópi þeirra sem greiddu atkvæði gegn tillögunum eru þungavigtarmenn í flokknum sem höfðu varað hann við að ganga þetta langt í aðgerðum. Veitingamenn og skipuleggjendur viðburða sjá fram á mikinn tekjumissi. Búið er að aflýsa fjölmennum samkvæmum á aðventunni. Mesta mótspyrna gegn Johnson þar til í gær var í desember i fyrra. Þá greiddu 55 þingmenn Íhaldsflokksins atkvæði gegn sóttvarnarlögum.
Í gær greindust tæplega 60 þúsund smit í Bretlandi sem er mesti fjöldi frá því í janúar. Af þeim voru rúmlega fimm þúsund og þrjú hundruð af omíkron-afbrigðinu.
Níutíu og níu þingmenn Íhaldsflokksins snérust gegn Boris Johnson forsætisráðherra í gærkvöld og greiddu atkvæði gegn tillögum um hertar sóttvarnarreglur. 